**Different Class** הוא אלבומה החמישי של להקת פאלפ, שיצא לאור ב-30 באוקטובר 1995. הוא היה לאלבומה המצליח ביותר של הלהקה, כאשר הגיע למקום הראשון במצעד האלבומים הבריטי והסינגלים שקידמו אותו הפכו ללהיטים בבריטניה ובמדינות נוספות. כיום הוא נחשב לאלבום בריטפופ קלאסי ולאחד מאלבומי הרוק הבריטי הטובים ביותר בכל הזמנים. ב-2006 יצא האלבום מחדש במהדורה מיוחדת, בלוויית דיסק בונוס שכלל בי-סיידים, גרסאות דמו וקטעים נדירים.

רקע
---

לאחר כמעט 15 שנים של פעילות בשולי תעשיית המוזיקה הבריטית, הוציאה פאלפ ב-1994 את האלבום His 'n' Hers, שהפך להצלחה המסחרית הגדולה ביותר של הלהקה עד אז והניב את הלהיטים Babies ו-?Do You Remember The First Time. במקביל החלה לפרוח בבריטניה סצנת הבריטפופ, שכללה להקות כמו בלר, סווייד ואואזיס, שדמו בסגנונן לפאלפ.

תהליך הכתיבה
------------

השיר הראשון שנכתב לאלבום היה Common People, זמן קצר לפני הופעה בפסטיבל רדינג ב-1994. בעקבות התגובה האוהדת של הקהל לשיר, מיהרו חברי הלהקה להקליט אותו ואת הבי-סייד Underwear. במאי 1995 יצא Common People כסינגל, והגיע למקום השני במצעד הסינגלים הבריטי. בעקבות הצלחת השיר, לחצה חברת התקליטים איילנד רקורדס על הלהקה לכתוב שירים נוספים מהר ככל האפשר. עד יוני היו 12 שירי האלבום מוכנים, אך ללא מילים. לדברי הסולן וכותב השירים ג'רוויס קוקר, הוא כתב מילים לעשרה מהשירים תוך לילה אחד, ואת השניים הנוספים למחרת, בדרכו לאולפן ההקלטות.

קונספט
------

כנרמז משמו ("מעמד אחר"), עוסקים כמה משירי האלבום בהבדלי המעמדות בחברה הבריטית מנקודת מבטם של צעירי מעמד הפועלים, בהם Mis-Shapes ו-Common People, הלועג לבני המעמדות הגבוהים הרוצים "לחיות כמו האנשים הפשוטים". המעמדות אינם רק כלכליים, ומתבטאים גם בשירים העוסקים במערכות יחסים, בהן אין שוויון בין שני הצדדים: Pencil Skirt, Disco 2000 ו-Underwear מתארים כולם תשוקה לאישה בלתי מושגת.

מכירות והשפעה
-------------

האלבום זכה עם צאתו להצלחה ביקורתית ומסחרית. הוא הגיע למקום הראשון במצעד האלבומים הבריטי, וכל ארבעת הסינגלים שקידמו אותו נכנסו לעשירייה הראשונה במצעד הבריטי: Common People ו-Mis-Shapes/Sorted for E's & Wizz הגיעו למקום השני, Disco 2000 למקום השביעי ו-Something Changed למקום העשירי. עד לספטמבר 2011 נמכרו בבריטניה יותר ממיליון ורבע עותקים של האלבום, נתון שהפך אותו לאלבום פלטינה מרובעת.

עם הזמן קנה האלבום מעמד של קלאסיקת רוק בריטית. בביקורת שפורסמה בגארדיאן בעקבות ההוצאה המחודשת של האלבום נכתב כי "אם הבריטפופ יכול להיחשב לתנועה תרבותית אמיתית, זה במידה רבה בזכות האלבום החמישי של פאלפ [...] Different Class נותר גולת הכותרת של הלהקה ושל הבריטפופ". האלבום נבחר במקום השביעי ברשימת האלבומים הבריטיים הגדולים בכל הזמנים שערך המגזין NME, ובמקומות ה-30 וה-46 ברשימות מקבילות במגזין Q.

בשנת 2020 מגזין הרולינג סטון דירג את האלבום במקום ה-162 ברשימת 500 האלבומים הטובים ביותר בכל הזמנים המחודשת.

סדר השירים
----------

### ההוצאה המקורית


| מס' | שם | משך |
| --- | --- | --- |
| 1. | Mis-Shapes | 3:46 |
| 2. | Pencil Skirt | 3:11 |
| 3. | Common People | 5:50 |
| 4. | I Spy | 5:55 |
| 5. | Disco 2000 | 4:33 |
| 6. | Live Bed Show | 3:29 |
| 7. | Something Changed | 3:18 |
| 8. | Sorted for E's & Wizz | 3:47 |
| 9. | F.E.E.L.I.N.G.C.A.L.L.E.D.L.O.V.E | 6:01 |
| 10. | Underwear | 4:06 |
| 11. | Monday Morning | 4:16 |
| 12. | Bar Italia | 3:42 |

### דיסק הבונוס בהוצאה המחודשת


| מס' | שם | משך |
| --- | --- | --- |
| 1. | Common People (הופעה חיה בפסטיבל גלסטונברי, 1995, בי-סייד לסינגל Mis-Shapes/Sorted for E's & Wizz)  | 7:38 |
| 2. | Mile End (בי-סייד לסינגל Something Changed, הופיע בפסקול הסרט טריינספוטינג)  | 4:30 |
| 3. | P.T.A. (בי-סייד לסינגל Mis-Shapes/Sorted for E's & Wizz)  | 3:17 |
| 4. | Ansaphone (גרסת דמו)  | 4:09 |
| 5. | Paula (גרסת דמו)  | 3:37 |
| 6. | Catcliffe Shakedown (גרסת דמו)  | 6:43 |
| 7. | We Can Dance Again (גרסת דמו)  | 3:51 |
| 8. | Don't Lose It (גרסת דמו)  | 3:10 |
| 9. | Whiskey in the Jar | 4:48 |
| 10. | Disco 2000 (בביצוע של ניק קייב)  | 4:22 |
| 11. | Common People (רמיקס, בי-סייד לסינגל Common People)  | 6:18 |

קישורים חיצוניים
----------------

* MusicBrainz Different Class באתר MusicBrainz
* Discogs Different Class באתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 88f69eab-8f07-343b-847c-b944ad33dfcf

 |